মুকুল রায় কি বিজেপি সভাপতি অমিত শাহের সঙ্গে বৈঠক করেছেন! তৃণমূল সাংসদ তথা দলের সহ-সভাপতি নিজে তা অস্বীকার করলেও দলেরই এক সূত্রের দাবি, রাজ্যসভার অন্য এক সাংসদের মধ্যস্থতায় গত সপ্তাহে ওই বৈঠক হয়েছে।
কেন্দ্রীয় অর্থমন্ত্রী অরুণ জেটলির সঙ্গে সদ্য প্রাতরাশের পর এবার ‘শাহি-বৈঠকে’র খবর নিয়ে চর্চা বেড়েছে তৃণমূলের অন্দরে। মুকুল দল ছাড়বেন কি না, প্রায় দু’বছর পর ফের এই প্রশ্নে আলোড়ন চলছে তৃণমূলে। ছড়াচ্ছে নানা জল্পনা। সেই সময় দলের একটি সূত্রের দাবি, গত সপ্তাহে বিজেপি সভাপতির সঙ্গে বৈঠক করেছেন মুকুল। সেই বৈঠকের রাজনৈতিক ও অন্যান্য আলোচ্য সম্পর্কে তাঁর ঘনিষ্ঠদের একাংশ জেনেছেন বলেও সূত্রটি দাবি করেছে।
তবে মঙ্গলবার মুকুল বলেন, ‘‘বিজেপি সভাপতির সঙ্গে আমার কোনও বৈঠক হয়নি। একেবারে ভিত্তিহীন।’’ প্রসঙ্গত, দিল্লিতে দলের এই রাজ্যসভা সাংসদের কাজকর্ম সম্পর্কে ওয়াকিবহাল তৃণমূল নেতৃত্ব। ২০১৫ সালে দলত্যাগের এমন জল্পনাই দানা বেঁধেছিল মুকুলকে ঘিরে। তা ভিন্নমাত্রা পেয়েছিল জাতীয়তাবাদী তৃণমূল কংগ্রেস নামে একটি দলের আত্মপ্রকাশে। মুকুল সরাসরি না থাকলেও তাঁর ঘনিষ্ঠ অনেকেই ছিলেন সেই দলের গুরুত্বপূর্ণ পদে। তৃণমূল ছেড়ে মুকুলও ওই দলে যোগ দেবেন বলে প্রচার হলেও শেষপর্যন্ত তা হয়নি। বরং দলের শেষ সাংগঠনিক নির্বাচনে নতুন দলটি তৃণমূলের সঙ্গে মিশিয়ে দেওয়ার সিদ্ধান্ত হয়। তবে আনুষ্ঠানিকভাবে তা হয়নি। ফলে দু’বছর পরে সেই দল ও মুকুলকে ঘিরে একইরকম চর্চা শুরু হয়েছে। একাধিক জেলায় মুকুল অনুগামীদের কাছেও এই বার্তা পৌঁছেছে।

এই বিষয়ে অন্যান্য খবর

জেটলির বাড়িতে প্রাতরাশ মুকুলের! রাজনৈতিক ভবিষ্যত নিয়ে শুরু জল্পনা


তৃণমূলে মুকুলের ঘনিষ্ঠ হিসাবে পরিচিত একাংশের ধারণা, চলতি বছরে রাজ্য রাজনীতিতে গুরুত্বপূর্ণ পটপরিবর্তন হতে পারে। তাঁদের মতে, পরিস্থিতি যে দিকে গড়াচ্ছে, তাতে মুকুল-তৃণমূল বিচ্ছেদের সম্ভাবনা উড়িয়ে দেওয়া যাচ্ছে না। তবে বিচ্ছেদের সময় নিয়ে একাধিক মত রয়েছে। একাংশের মতে, মুকুল এখনও দলের সাংসদ। এই পদ রেখে এমন কোনও পদক্ষেপ তাঁর পক্ষে সম্ভব নয়। মুকুলের সাংসদপদের মেয়াদ শেষ হবে আগামী বছরের মার্চে। দলের শীর্ষনেতৃত্বের মধ্যে মুকুলকে নিয়ে ২০১৫ সালের মতো কৌতূহল তৈরি হয়েছে। তবে প্রকাশ্যে তাঁরা এই জল্পনাকে আমল দিতে রাজি নন। বরং সাম্প্রতিককালে মুকুল দলের কোথায়, কী কাজ করছেন, সেই ব্যাখ্যা দিয়ে জল্পনা হালকা করে দিতে চাইছেন তাঁরা।